
Til Anne Christel, Anne, Marit og Ingrid


FORORD

Mye av politikken styres av hendelser. Å være justisminister i Norge fra 2005 til 2011 var å vie livet til hendelser. Det finnes knapt et mer hendelsesstyrt politisk område enn justispolitikken. Dagsordenen settes både av det som skjer i samfunnet, og det som ivrig løftes fram av mediene. Slik bør det jo være, men det går en grense. For oss politikere blir det viktigere og viktigere å kunne sette vår egen dagsorden for å få til de endringer vi brenner for.

Det første som møter en statsråd i regjeringsbilen om morgenen, er ferske aviser. De skulle ikke vært der! Jo visst setter mediene dagsorden, men som statsråd og politiker bør man starte dagen annerledes. Da bør man heller reflektere over hva som kan oppnås nettopp i dag. Arbeidsdagen fortsetter på departementenes morgenmøter med siste døgns presseklipp. For meg ble det etter hvert et mantra at vi ikke måtte dvele for lenge ved hva som sto i dagens aviser, men heller spørre hva som skulle stå der i morgen. Jeg skylder likevel ikke på mediene. Fraværet av politisk dagsorden må vi selv ta ansvar for. Både de politiske organene, velgerne og mediene gir oss større muligheter enn hva vi benytter oss av.

Jeg starter denne fortellingen 22. juli 2011. Først og fremst fordi det i min tid som justisminister var hendelsene denne dagen som skulle vise meg at folk valgte roser fremfor hat. De mange møtene med etterlatte og pårørende etter tragedien har styrket meg i troen på at mennesker har vilje til å legge bort hatet. De er verdt en bok alle sammen.

Men denne boka handler ikke om den brutaliteten og råskapen som utspilte seg 22. juli 2011. Det får komme senere. Jeg har behov for å få avstand til dette dramaet, og jeg kjenner et enormt sinne overfor gjerningsmannen. Han tilhører en verden hvor forsoning og tilgivelse ikke når fram hos meg.

Jeg skal ikke her gå inn på om terroren 22. juli kunne vært forebygget. Det er en omfattende, vanskelig og viktig diskusjon. Men mye av det som etter min mening er vesentlig i politikken, er det vi ikke ser og ikke erfarer. Det gjelder ulike typer forebygging, som faktisk er det motsatte av hendelser: Forebygging handler om det som ikke skjer. Det som gikk bra, voldsepisoden som ikke fant sted, tilbakefallet som ikke kom. I kjølvannet av en hendelsesstyrt politikk kommer som regel krav om de raske løsningene – «quick fix». I justispolitikken florerer slike: strengere straffer, en dose mer politi. Men grunnen til at vi i Norge har lite kriminalitet sammenlignet med andre land, er at vi gjennom generasjoner har evnet å trenge gjennom hendelsene og sette vår egen dagsorden. I Norge satser vi på forebygging, straff som virker, og offeromsorg – uavhengig av regjeringsfarge. Ikke nok, men mer og bedre enn mange andre land.

Min reise i det justispolitiske landskapet som advokat og politiker de siste 20 årene – i alle landets fengsler, på politistasjoner, hos Friomsorgen, ved domstolene, i internasjonale møter og i andre sammenhenger – har mest av alt lært meg én ting: Det er når du møter menneskene som føler systemene på kroppen, at læring finner sted. Mange av dem jeg har møtt, har snakket om at vi i Norge trenger mer forsoning i strafferettspleien. Og det er det denne boka handler om: møter med mennesker som ut fra ulike ståsteder snakker om forsoning. Mange av dem har tatt til orde for en ny tenkning i strafferetten, men har ikke greid å trenge gjennom lydmuren i den politiske debatten.

Størstedelen av den kriminaliteten som skjer i Norge, straffes med fengsel under 90 dager. Unge mennesker, og definitivt et flertall av gutter, preger mye av kriminalitetsbildet. Det er rom for å tenke annerledes for disse; de har uante ressurser vi ikke bruker. Ofrene ber om noe annet. Gjerningsmennene ber om noe annet. Tilbakefallsstatistikken krever noe annet.

Det er lenge siden jeg bestemte meg for å gi ut en bok der jeg deler noen av mine tanker om forbrytelse, straff og forsoning. Boka var langt på vei ferdig tenkt før det dramatiske året 2011 opprant. Politikere bør skrive flere bøker for å sette sin egen dagsorden. Her er min bok. Fordelen med bokformatet er at man ikke risikerer å bli avbrutt eller klippet. Det gir mulighet til å belyse hva man mener og løfte fram det viktige. Til å forandre.

Uten alle de menneskene jeg har møtt på mine mange reiser, ville det ikke blitt noen bok. En særlig takk til Ada Sofie Austegard, Kjetil Klungland og Liselotte Haugsnes, som hver for seg har stilt opp til samtale om det mest såre av alt: å miste noen av dem som står oss nærmest, og som vi er mest glad i.

Takk til alle strafferettsklientene mine – ofre som gjerningsmenn. Jeg har lært mer av dem enn av all verdens studier, proposisjoner og notater. Som politiker er jeg dem alle stor takk skyldig. Takk til Fredrik og Trond især.

Takk også til Thomas Hylland Eriksen, Yngve Hammelin, Ketil Leth-Olsen og alle som på hver sin måte har hjulpet til i skriveprosessen.

Takk til jentene hjemme for hverdagene og kjærligheten. Takk, Anne Christel, for hver kveld, hver time vi har diskutert du og jeg, det jeg skriver om.

Jeg er dere alle stor takk skyldig, men hefter ene og alene for innholdet i boka og for den dagsorden som forhåpentligvis settes!

 

Oslo, september 2012

Knut Storberget

ARKIVASSISTENTEN

Skyene ligger lavt over Østlandet. Vi skriver 5. august 2011, og som justisminister reiser jeg av gårde sammen med departementsråd Morten Ruud. Vi har tre begravelser bak oss. I dag venter sørgende i Rygge og Nord-Odal.

I Rygge kirke skal Bendik, 18 år, gravlegges. Den 22. juli ble en grusom dag for Norge, og Bendiks historie er brutal. Høsten 2009 hadde han sin første jobb i Justisdepartementet under Operasjon Dagsverk. Livsbejaende og glad troppet han året etter opp i departementet og ville ha jobb. Sommerjobb. Full av ambisjoner og politikk; et sted måtte han jo starte. Det ble full klaff. Bendik jobbet som assistent i Dokumentasjonsavdelingen med viktige arkivoppgaver, og han sjarmerte de fleste av oss.

Det var en friskus av en ungdom jeg møtte i statsrådsseksjonen. Han la ikke skjul på sine politiske ambisjoner, og var helt klar: Kanskje skulle han én gang overta mitt kontor. Som aktivt AUF-medlem var dette en fin måte for ham å bli kjent med miljøer hvor politikk ble til. Sommeren 2011 var han på ny klar for sommerjobb i arkivet hos oss. Han fikk gjort mye denne sommeren. Han tok vare på menneskene rundt seg.

Og han husket det viktige. Få dager før han reiste til Utøya, sørget Bendik og kameraten hans for å avgi stemme i årets valg. For første gang! Stolt dro Bendik for å forhåndsstemme. Så var i alle fall det gjort. Ikke lite kry kom han tilbake til foreldrene og markerte tydelig:

– Vi to var blant de tre som hadde forhåndsstemt i Rygge kommune. Da har i hvert fall Arbeiderpartiet 66,6 prosent av stemmene så langt i kommunen vår!

Noen ganger må det være mer mellom himmel og jord enn det vi forestiller oss, mener Bendiks foreldre når de i dag tenker tilbake på dette.

Bendik var stolt av å være hos oss i Justisdepartementet. Han ga klar melding hjem om at så lenge han var på sommerjobb der, var det ingen sjanse for å være med mor og far på ferie. Det fantes bare en grunn for å «skulke» jobben: Utøya, AUFs sommerleir. Slik ble 22. juli et mareritt for Bendik, for hans familie og for oss som sto ham nær. Da meldingene kom om bomben i regjeringskvartalet, var det flere enn Bendiks mamma som tenkte: Heldigvis er han på Utøya akkurat i dag. Lettelsen ble raskt snudd til forferdelse da vi kort tid etter fikk meldinger om at mange ungdommer hadde mistet livet på Utøya. Bendik Rosnæs Ellingsen var en av disse juvelene. Han og hans familie ble rammet dobbelt denne dagen.

Rygge kirke er full, og det er mange mennesker utenfor. Stemningen er fortettet, og det er varmt. Jeg skal oppleve det vanvittige i å måtte gå tidlig fra en begravelse for å kunne rekke en annen. Det har plaget meg det siste døgnet. Jeg skjemmes. Slikt gjør man bare ikke. Men i dag må vi. Både i tabloidpressen og andre steder ble det rettet hardt skyts mot oss dagen etter fordi vi ikke deltok i den tredje begravelsen denne dagen. Vi måtte ta dem som var nærmest oss. Vi rakk to.

Bendiks søster, mamma, pappa og kjæreste sitter fremme i kirken, og jeg vet dette blir vanskelig. På sin lune og verdige måte ønsker de oss velkommen da jeg går bort og hilser på dem. De takker, og klemmer oss. Det slår meg hvor mye kraft de nære pårørende har. Ikke minst gjelder det omsorgen og imøtekommenheten de viser oss andre. De har grunn til å være stolte av Bendiks korte, men innholdsrike liv. I min tale ved Bendiks båre er det derfor viktig å si noe både om den brutaliteten som var årsak til hans død, og om hva en 18-åring etterlater seg av håp og lys:

Brutaliteten er tung å bære for oss alle. Børen er likevel tyngst for dere i familien. Dere har tapt en solstråle og et stort medmenneske. Hvor mange 18-åringer er ukentlig hjemmehjelp hos sin mormor? Bendik var en av dem.

Bendik ble rammet av begge anslagene. Bomben mot arbeidsplassen i Justisdepartementet, som han var så inderlig stolt av å tilhøre, og det nådeløse angrepet mot hans kjære AUF og Utøya. Han unnslapp bomben i regjeringskvartalet, men ble innhentet av ondskapen på Utøya.

Jeg møtte Bendik på jobben hos oss i Justisdepartementet da han hadde sommerjobb i fjor. Jeg vet ikke om Justisdepartementet noen gang har hatt en mer ivrig ansatt. Han søkte sin første jobb hos oss da han gikk 1. året på videregående skole. Høsten 2009 fikk han jobb i Dokumentasjonssenteret under Operasjon Dagsverk. Denne sommeren hadde han sommerjobb hos oss for andre gang. Arbeidsom og flink. Bendik var også vår gutt. Vi trengte hans stolthet. Vi nøt godt av hans engasjement. Vi satte pris på hans idealisme. Vi savner ham. Åge Aleksandersen synger i sangen «Dekksguten»: «Få av oss kain bli kaptein, men mang kain bli noe stort. Og dekksgutt e æ rank og stolt, og mytji fikk æ gjort.» Hans liv var viktig. Han var noe stort. Selv om få av oss kan bli kaptein, kunne Bendik nådd langt og blitt noe stort.

Bendik hadde også den politiske gløden og talentet. Sommerleiren på Utøya handler om fotball, vennskap og sang rundt leirbålet, men også om fellesskap og engasjement for rettferdighet, for en bedre verden. Med Bendiks død mistet vi en av våre aller beste unge. Det er vondt og ufattelig trist. I dag kjenner vi sorgen, fortvilelsen og sinnet over Bendiks død. Vi sliter med å finne mening. Vi finner ikke ord. Der vi står, uten ord, står vi sammen. Et folk har løftet sine roser. Vi møter ikke hat med hat. Vi møter det med varme, omsorg og fellesskap. Vi møter ikke trusselen mot vårt åpne samfunn med frykt. Vi møter det med et løfte om mer åpenhet, mer deltagelse og demokrati. Våre hjerter slår sammen for Bendik. Vi sørger med dere. I fellesskap deler vi sorgen. Møtet med dere i familien på Sundvolden, på Politihøgskolen og i telefonsamtaler i dagene som fulgte, har gjort sterkt inntrykk på mange av oss i Justisdepartementet. At dere i familien gir så mye kjærlighet og omsorg til alle oss andre, det er vi takknemlige for. Det gir oss håp.

Jeg vil takke for at dere ser lys i stummende mørke. Det vil komme dager etter denne. Dager som er lysere. Hvor minnene om Bendik gir oss mye glede. Vi er takknemlige for å ha fått lov til å ha ham i våre liv. Bendik brukte store deler av sitt liv på solidaritet. Han tok vare på andre. I familien. Hos oss i Justisdepartementet. På Utøya. Og gjennom Operasjon Dagsverk. Han strålte varme fra seg slik Haldis Moren Vesaas skriver i «Tung tids tale»:

Alt du kan løfte av børa til bror din,

må du ta på deg.

Det er mange ikring deg som frys,

ver du eit bål, strål varme ifrå deg!

Før Bendik bæres ut og mange ungdommer holder flotte taler for ham og hans familie, smyger Morten og jeg meg ut av kirken. Det er som om midtgangen aldri tar slutt. Klarer vi å la være å møte hat med hat? tenker jeg.

Foreldrene til Bendik har lært meg mye. Vi møtes med jevne mellomrom, og vi snakker sammen på telefon. På kontoret mitt har jeg en lysestake formet som en stjerne. Det er en fantastisk gave fra Bendiks foreldre. De la ved et kort hvor det står: «Du var en av Bendiks stjerner!»

Flere uker etter Bendiks begravelse spiser jeg hjemme hos hans familie. Signe Marie og Jørn er et flott foreldrepar. Ved siden av å gi mye av seg selv til alle oss andre, står de med begge beina i en ufattelig tragedie. De bærer på et stort tap. Likevel forteller de meg:

– Vi går videre i livet og føler at hat og hevn ikke er veien å gå. Derfor dveler vi ikke så mye ved gjerningsmannen, selv om vi selvfølgelig føler sinne mot ham, særlig når vi ser ham. Vi fokuserer likevel på Bendik og det han sto for. Han ville jo jobbe for fred i hele verden.

Signe Marie spør meg om jeg vil se rommet hans. Jeg svarer ja. Rommet er som de fleste gutterom. Sykkelutstyr, bager og bilder. Lite jåleri. Noe skiller seg likevel ut. Midt i rommet ligger en stabel med bøker. Politisk historie, Kai Eide om Afghanistan og bøker om klimapolitikk. Rommet oser av sunne politiske ambisjoner, av vilje og mot. Det er bare så forlatt. Vi står der stille, og tusler ut igjen. Vi hadde trengt deg nå, Bendik.

Det står helikopter og venter på den militære delen av Rygge flyplass.

– Det er uvirkelig, Morten, at vi kjører helikopter mellom begravelsene, sier jeg idet vi forlater Rygge. Et tungt sukk er svaret tilbake fra den lojale embetsmannen.

Østfold og Akershus mot Hedmark er preget av flate, buktende landskap. Jeg flyr hjemover, virkelig mot de dype skoger. Dette er en del av Norge vi ikke snakker om så ofte. Det er vakkert, og jeg er nesten hjemme. Sangen «Mitt lille land» surrer i hodet. Så fredelig. Buktende landskap med åkrer og skog. Sommer i Norge.

Helikopteret suser lavt innover Nord-Odal og tettstedet Sand mellom Kongsvinger og Gardermoen et sted. Bare få kilometer fra Sand bodde Ida Hill med sin familie i Grue kommune. Hun var en kjær medarbeider i Justisdepartementet, og mistet livet i høyblokka. Idas sterke familie ga oss enormt med støtte i disse ukene. Jeg er heldig som også har lært disse å kjenne. Det overrasker kanskje mange, men så mye klokskap som de etterlatte viser, er imponerende. Jon Vegard Lervåg, som var en svært klok medarbeider i lovavdelingen, tilhørte også en flott familie. Vi lærte mye om menneskelighet, livsglede, samhold og varme i hans begravelse i Spjelkavik i Ålesund.

For ikke å forstyrre alle dem som har samlet seg for å ta avskjed med Kjersti Berg Sand, har jeg sørget for at landingsplassen er i god avstand fra Sand kirke. I den romslige og høyreiste kirken møter jeg igjen Kjerstis familie, som gjennom de siste dagene har opplevd sitt livs prøvelse. De har møtt oss med verdighet og varme.

På gården Sand i nærheten av kirken inviterte familien for noen dager siden på bringebær og kaker på en solfylt terrasse. Vi snakket om Kjersti. Hun var ei flott jente og en svært aktiv medarbeider i Justisdepartementet. Jeg hadde nær kontakt med henne i anledning det arbeidet vi hadde satt i gang om mer bruk av alternative reaksjoner overfor unge lovbrytere, reaksjoner som kan bidra til mer forsoning og mindre tilbakefall. Kjersti hjalp meg også med å finne stoff til denne boka. Hun gjorde dessuten en kjempejobb internasjonalt, særlig i en sak som engasjerer meg sterkt: barnebortføring. I tillegg deltok hun aktivt som megler i konfliktråd.

Hennes siste dag på jobb var i utgangspunktet en god dag. Ikke mange prioriterte jobben sent en fredag i fellesferien. Kjersti gjorde det. Det var sommer og rolig i Oslo. Kjersti tok oppgaven som sekretær for arbeidsgruppa som skulle skrive rapport om økt bruk av konfliktråd, ytterst alvorlig. Dette brant hun for. Denne dagen skulle hun pusse på rapporten som skulle overleveres meg senere. Ved 15-tiden begynte sulten å melde seg, og Kjersti gikk ut av kontoret og ned etasjene i Høyblokka for å hente seg litt mat. Det ble det siste hun gjorde. Hun ble funnet død like utenfor høyblokka. På hennes Facebook-side denne dagen kunne man lese et Gandhi-sitat hun hadde lagt ut: «An eye for an eye makes the whole world blind!»

Etter at vi har funnet våre plasser fremst til høyre i kirken, hviler øynene på et vakkert bilde av Kjersti, med en undertekst familien synes passer på en dag som denne: «An eye for an eye makes the whole world blind!» Det blir også mitt tema da tiden kommer for å tale i Sand kirke denne dagen:

Jeg tror vi alle har kjent på sårbarheten de siste dagene siden den vonde fredagen. Hvor skjørt livet kan være. Hvor store kontraster livet kan by på. Jeg har vært så heldig at jeg en solfylt dag i forrige uke fikk smake av de bringebærene Kjersti ofte plukket på Sand gård i Nord-Odal. Gården hvor Kjersti vokste opp. Gården Kjersti fylte med venner fra fjern og nær. Fylte med liv. Sjøen som blinket i sola. Grønn eng og åker. Varme og håp. Gode, flotte foreldre og søsken rundt bordet.

I dag er det ingenting vi skulle ønske mer enn å kunne sitte sammen med Kjersti og spise bringebær. I stedet samles vi rundt hennes båre for å ta farvel. Kjersti brant på jobb for det å kunne skape mindre konfrontasjon, mer forsoning og en bedre rettferdighet. Jeg tror hun selv nå, etter det brutale angrepet, ville rådet oss til dette: Fyll ikke livet med hat, fyll det med kjærlighet. Spis mer bringebær sammen!

Kjersti jobbet med noen av regjeringens kjernesatsninger, som økt bruk av konfliktrådene. Skape mindre konflikt og konfrontasjon. Den rapporten som nå er i ferd med å sluttføres om dette, er noe av det viktigste vi kan bidra med i justispolitikken i årene som kommer. Regjeringen og jeg skal gjøre det om til virkelighet. Det er Kjerstis rapport og arv til oss alle.

Så kom det noe godt ut av denne dagen også. Vi politikere skal være veldig varsomme med å påberope oss andre menneskers følelser i den politikken vi ønsker å føre. Det gjelder særdeles i justispolitikken. Det hevdes ofte at ofre for kriminalitet hungrer etter hevn, og at alle alternativer i kriminalpolitikken utenom den vante vei er en hån mot ofrene. Det sies gjerne at de vil det vanlige: strengere fengselsstraffer, oppgjør og konfrontasjon. Slik er det ikke. Skal man ta djerve grep i justispolitikken, er det viktig at de som rammes, høres bedre. Skal endringspolitikk ha legitimitet, bør særlig de som opplever smerten direkte, få et ord med i laget. Det er påfallende at alternative tenkemåter og reaksjoner så ofte omfavnes av dem som berøres direkte. Det er grunn til å være mange takknemlige for det. I denne omgang: stor takk til Bendiks, Idas, Jon Vegards og Kjerstis familier. Og alle de andre.

